zemskij sobor
Zemskij sobor, (af russ. zemskij, adj. til zemlja 'land, jord', og sobor 'forsamling'), russisk standsopdelt rigsforsamling i 1500- og 1600-t. Oprindelig indkaldte zaren disse forsamlinger i krisesituationer eller for ikke at stå med ansvaret alene for en upopulær beslutning, som da der i 1566 skulle tages stilling til at gå i krig med Polen. Senere indkaldtes forsamlinger for at vælge ny zar (under de dynastiske kriser 1598, 1613 og 1682) eller i forbindelse med vigtige lovgivningsinitiativer som Sobornoje Ulozjenije i 1648-49. Forsamlingerne, der fuldt udviklet kunne have begrænset det russiske autokrati, ophørte fra og med Peter 1. den Store.